კვლევის ანგარიში

ყვარლის მუნიციპალიტეტის მოსახლეობის  
 საჭიროებათა კვლევა

საჭიროებათა კვლევა განხორციელდა მედია ცენტრი კახეთის (MCK) პროექტის „მოქალაქის ხმა“ ფარგლებში, აშშ-ს საერთაშორისო განვითარების სააგენტოს (USAID) და ეროვნულ-დემოკრატიული ინსტიტუტის (NDI) დაფინანსებით.

აღნიშნული გამოცემისშინაარსზე პასუხისმგებელია ავტორი და გამოთქმული მოსაზრებები შეიძლება არ გამოხატავდეს ეროვნულ-დემოკრატიული ინსტიტუტის, ამერიკის შეერთებული შტატების საერთაშორისო განვითარების სააგენტოსა და ამერიკის შეერთებული შტატების მთავრობის შეხედულებებს.

ყვარელი 2024 წელი

**სარჩევი**

კვლევის მეთოდოლოგია ------------------------------------------3

ყვარლის მუნიციპალიტეტის მიმოხილვა-------------------------------4

ლიტერატურის მიმოხილვა—---------------------------------------5

ყვარლის მუნიციპალიტეტის მოსახლეობის საჭიროებები—-----------------7

ყვარლის მუნიციპალიტეტისთვის საჭირო სერვისები—-------------------12

არჩევნები----------------------------------------------------13

დასკვნა/რეკომენდაციები-----------------------------------------14

**კვლევის მეთოდოლოგია**

მუნიციპალიტეტების მოსახლეობის საჭიროებათა კვლევის მიზანი იყო გამოგვევლინა ის ძირითადი საკითხები, რომლებიც მოსახლეობის აზრით, ყველაზე პრობლემურია მუნიციპალიტეტებში. ამავდროულად, კვლევის მიზანი იყო იმის დადგენა, თუ როგორი უნდა იყოს ამ პრობლემების მოგვარებაში როგორც ადგილობრივი თვითმმართველობის, ისე მოსახლეობისა და საზოგადოებრივი სექტორის როლი. საბოლოოდ კვლევის შედეგების გაცნობა მოხდება 2024 წლის არჩევნების მონაწილე კვალიფიციურ სუბიექტებთან, რათა დაეხმაროთ წინასაარჩევნო კამპანიის დაგეგმვაში და მოსახლეობასთან სწორ კომუნიკაციაში. ასევე, კვლევის შედეგების პრეზენტაცია გაიმართება მუნიციპალიტეტის არასამთავრობო სექტორთან, რათა თავიანთი პროგრამები მოარგონ სწორედ, რომ მოსახლეობის საჭიროებებს.

**თვისებრივი კვლევა**

გამოყენებულ იქნა ფოკუს ჯგუფი მეთოდი, რომელიც შესაძლებლობას გვაძლევს მოკლე დროში შევაგროვოთ და სიღრმისეულად გავაანალიზოთ ადგილობრივი მოსახლეობის საჭიროებანი. ფოკუს ჯგუფის მეთოდის უპირატესობაა მისი მოქნილობა, ჩაღრმავების უნარი და მოდერირებული დისკუსია, რომელიც საშუალებას აძლევს მონაწილეებს, რომ არა მარტო დააფიქსირონ საკუთარი მოსაზრებები, არამედ თავადვე ახსნან ისინი და მოახდინონ რეფლექსია გამოთქმულ მოსაზრებებზე.

კვლევის ფარგლებში ჩატარდა 3 ფოკუს ჯგუფი სამ მუნციპალიტეტში(ყვარელი, თელავი და ახმეტა). რესპონდენტების შერჩევა მოხდა მიზნობრივი და თოვლის გუნდის შერჩევის მეთოდების გამოყენებით. რადგან კვლევის მიზანი იყო რაც შეიძლება მრავალფეროვანი მოსაზრებების შეგროვება და გაანალიზება, შესაბამისად, ფოკუს ჯგუფის მონაწილენიც საზოგადოების ფართო წრეების წარმომადგენლები იყვნენ, განსხვავებული ასაკის, განათლების, სოციალური მდგომარეობის და ა.შ. რესპონდენტების ასაკი მერყეობდა 16-სა და 56 წელს შორის. ფოკუს ჯგუფი შედგებოდა 8 ადამიანისაგან.

**ყვარლის მუნიციპალიტეტის სოციალურ - ეკონომიკური სიტუაციის მოკლე მიმოხილვა**

ყვარლის მუნიციპალიტეტი

ყვარლის მუნიციპლიტეტი - ადმინისტრაციულ ტერიტორიული ერთეული კახეთის მხარეში. ყვარლის მუნიციპალიტეტი ისაზღვრება 3 ადმინისტრაციული მუნიციპალიტეტით (თელავის, გურჯაანი და ლაგოდეხი). ყვარლის მუნიციპალიტეტში 11 ადმინისტრაციული ერთეული და 21 სოფელია.

2014 წლის საყოველთა აღწერის თანახმად, ყვარლის მუნიციპალიტეტში 29,827 ადამიანი ცხოვრობს. უდიდეს ნაწილს ქართველები შეადგენენ, ასევე სახლობენ ოსები, ავარელები და ეთნიკურად უდიები.

ყვარლის მუნიციპალიტეტში ისევე, როგორც სხვა მუნიციპალიტეტებში შემოსავლის ძირითად წყაროს წარმოადგენს სოფლის მეურნეობა და ტურიზმი. ყვარლში ყველაზე კარგად განვითარებული დარგი - მევენახოებაა, აქ არის მსოფლიოში ცნობილი ყურძნის მიკრო ზონა ,,ქინძმარაული“. მუნიციპალიტეტში 21 საჯარო, 1 კერძო სკოლა და 21 საბავშვო ბაგა-ბაღი, 1 ბაგა და 3 ალტერნატიული ბაღია. 2022 წლის მდგომარეობით, სკოლის მოსწავლეთა რაოდენობაა 3350, ხოლო ბაგა-ბაღებში ირიცხება 1100 აღსაზრდელი. მუნიციპალიტეტში ფუნქციონირებს 7 ბიბლიოთეკა (6 სოფლის, 1 ქალაქის), 1 მოსწავლე ახალგაზრდობის სახლი და 7 სამუსიკო სკოლა.

**ლიტერატურის მიმოხილვა**

2019 წელს ყვარლის მუნიციპალიტეტმა დაამტკიცა მუნიციპალიტეტის ეკონომიკური განვითარების გეგმა. დოკუმენტი წარმოადგენს ევროკავშირის ინიციატივის ,,მერები ეკონომიკური ზრდისთვის“ ფარგლებში შექმნილ ყვარლის მუნიციპალიტეტის ადგილობრივი ეკონომიკური განვითარების გეგმას, რომელიც შემუშავებულია ადგილობრივი ეკონომიკური პარტნიორების მიერ საჯარო, კერძო და სამოქალაქო სექტორის წარმომადგენლების თანაბარი ჩართულობით. პარტნიორების მიერ გამოიკვეთა ყვარლის მუნიციპალიტეტის ეკონომიკური განვითარების სტრატეგიული ხედვა, რომელიც ფორმულირდა შემდეგნაირად, რომ ყვარელი გახდეს რეგიონში აღიარებული მევენახეობა- მეღვინეობის და განვითარებული ტურიზმის ადგილი, სადაც იქნება მიმზიდველი ბიზნეს გარემო ასევე დივერსიფიცირებული ეკონომიკური საქმიანობებისთვის. ამისათვის ყვარლის მუნიციპალიტეტმა დაისახა შემდეგი მთავარი მიზნები: 1

1. მუნიციპალიტეტის მეღვინეობა-მევენახეობის და ტურისტული შესაძლებლობების შემდგომი განვითარება და პოპულარიზება;  
2. საჯარო და კერძო ინფრასტრუქტურის გაუმჯობესება, რომელიც ხელს შეუწყობს მუნიციპალიტეტის ეკონომიკურ წინსვლას; 3. სამეწარმეო გარემოს გაუმჯობესება და კერძო სექტორის საჭიროებებს მორგებული კვალიფიციური კადრის არსებობა.

2021 წლის აგვისტოში ახალგაზრდულმა სააგენტომ ჩაატარა ახალგაზრდობის კვლევა ყვარლის მუნიციპალიტეტში.

ყველაზე სერიოზული გამოწვევა ახალგაზრდებისთვის დასაქმებაა და სწორედ დასაქმების ხელშეწყობა სახელდება განსაკუთრებით მნიშვნელოვან საკითხად უმრავლესობის მიერ (58%);

ახალგაზრდობის მუნიციპალური პროგრამებისა და სერვისების არსებობის შესახებ ახალგაზრდების ინფორმირების მაჩვენებელი დაბალია. ათიდან ექვსმა ახალგაზრდამ არ იცის მათი არსებობის შესახებ (62%);

ფინანსური ხელმისაწვდომობა, ცხოვრების ჯანსაღი წესის პოპულარიზაცია, შესაბამისი ინფრასტრუქტურა, ასევე სპორტული წრეების/კლუბების არსებობა ფასდება, როგორც მნიშვნელოვანი სპორტით/ფიზიკური აქტივობით მეტი 

1 <https://kvareli.gov.ge/sites/default/files/kvareli-ledp_kartuli_saboloo.pdf>

ახალგაზრდის დაინტერესებისთვის;

ახალგაზრდების მნიშვნელოვანი ნაწილი არ მონაწილეობს ახალგაზრდებისთვის მნიშვნელოვანი გადაწყვეტილებების მიღების პროცესში (90%);

ახალგაზრდებისთვის ყველაზე ნაკლებად ღირებულია იყვნენ პოლიტიკურად ჩართულები და მათი მნიშვნელოვანი ნაწილი პოლიტიკით საერთოდ არ არის დაინტერესებული (61%);

ათიდან სამი ახალგაზრდაა დაინტერესებული ზოგადად საქართველოს პოლიტიკით (32%). ნატოსთან საქართველოს ურთიერთობით 16%, ევროკავშირთან საქართველოს ურთიერთობით კი 18%-ია დაინტერესებული;

ყოველ მეორე ახალგაზრდას ყვარელში უჭირს დაასახელოს ერთი უფლება მაინც, რომელიც სმენია (50%). ამის მიუხედავად, ათიდან ხუთი ახალგაზრდა მიიჩნევს, რომ მისი უფლებები დაცულია (48%);2

ყვარლის მუნიციპალიტეტი ეთნიკურად მრავალფეროვანი რეგიონია, სადაც ერთმანეთთან ახლომდებარე სოფლებში, ქართველებთან ერთად, საქართველოს მცირერიცხოვანი ეთნიკური ჯგუფები - ოსები, უდიები და ავარები ცხოვრობენ. ოსები სოფელ წიწკანაანთსერში ცხოვრობენ, უდიები - სოფელ ზინობიანში, ავარები

კი, სოფლებში - თივი, ჩანტლისყურე და სარუსო. ყვარლის მუნიციპალიტეტში ასევე

შეხვდებით კათოლიკეებით დასახლებულ სოფლებს - მთისძირსა და სანავარდოს. ერთ-ერთი მნიშვნელოვანი კვლევა 2023 წელს სოციალური სამართლიანობის ცენტრის მიერ ჩატარდა. ორგანიზაციამ ყვარლის მუნიციპალიტეტში მცხოვრები ეთნიკური უმცირესობების (ოსების, ავარელების, უდიების) საჭიროებები გამოიკვლია. კვლევის შედეგად შედეგი საკითხები გამოიკვეთა, რომ ცენტრალური და ადგილობრივი ორგანოები კარგად არ იცნობენ მცირე ეთნიკური ჯგუფების სპეციფიკურ საჭიროებებს, ასევე, არასაკმარისად არის გააზრებული და მხარდაჭერილი ამ მუნიციპალიტეტში არსებული უნიკალური მრავალფეროვნება. მნიშვნელოვანია იმის აღნიშვნაც, რომ უდიების და ავარების ჯგუფების განსახლების ადგილი მეტწილად ყვარლის მუნიციპალიტეტია და ამ სოფლებში არსებული ექსკლუზია და გამოწვევები მთელი ავარული და უდიური თემების, როგორც ეთნიკური ჯგუფების, მდგომარეობაზე ახდენს გავლენას. ამ პირობებში ადგილობრივი თვითმმართველობის როლი და პასუხისმგებლობები განსაკუთრებით მაღალია და მუნიციპალური პოლიტიკა ამ კონტექსტის აქტიურ

2 https://youthplatform.gov.ge/storage/research\_files/5.5.%20YA\_ACT\_Report\_Kvareli%20Municipality.pdf

განსაკუთრებით მაღალია და მუნიციპალური პოლიტიკა ამ კონტექსტის აქტიურ გათვალისწინებას საჭიროებს. სამწუხაროდ, ამ ჯგუფებს ადგილობრივ ორგანოებში თითქმის არ ჰყავთ წარმომადგენლები, რაც მათთვის ამცირებს შესაძლებლობას, გავლენა მოახდინონ პოლიტიკურ დღის წესრიგსა და გადაწყვეტილებების მიღების

პროცესზე.3

**ყვარლის მუნციპალიტეტის საჭიროებები**

ფოკუს ჯგუფის ანალიზის შედეგად გამოიკვეთა, რომ ყვარლის მუნიციპალიტეტს საკმაოდ ბევრი პრობლემა აწუხებს, იქნება ეს ლოკალური, თუ გლობალური. მონაწილეებს უჭირდათ საკითხების პრიორიტეტიზაცია. ადგილობრივი საკითხებიდან ყველაზე მნიშვნელოვანი პრობლემებია: გაუმართავი ინფრასტრუქტურა, მათ შორის: საგზაო ინფრასტრუქტურა, სასმელი წყალი და სარწყავი წყალი, საზოგადოებრივი ტრანსპორტი, ჯანდაცვა, დასაქმება და სამუშაო ადგილები, დაბალი ხელფასი, მოსახლეობის და განსაკუთრებით ახალგაზრდების მიგრაცია, არაკომპეტენტური კადრები ადგილობრივ თვითმმართველობაში.

ჩვენს კითხვაზე დაესახელებინათ 5 ყველაზე მნიშვნელოვანი საკითხი, რომელიც მუნიციპალიტეტის მოსახლეობას აწუხებს ასე გამოიყურება:

***1. საგზაო ინფრასტრუქტურა***

***2. სასმელი წყალი***

***3. პროფესიული განათლება, უმუშევრობა, მიგრაცია***

***4. სამედიცინო სერვისების არარსებობა***

***5. მოსახლეობის ჩართულობის დაბალი დონე ადგილობრივი მნიშვნელობის***

***საკითხების გადაწყვეტაში.***



3 https://socialjustice.org.ge/uploads/products/pdf/%E1%83%99%E1%83%95%E1%83%9A%E1%83%94%E1%83%95%E1%83%90pdf\_1697020655.pdf

**ინფრასტრუქტურა**

ინფრასტრუქტურაში ფოკუს ჯგუფის მონაწილეები მოიაზრებენ პირველ რიგში საგზაო ინფრასტრუქტურას, ერთის მხრივ ახალი გზების გაკეთებას და მეორეს მხრივ უკვე არსებულის მოვლას. გზები პრობლემურია როგორც ქალაქ ყვარელში, ასევე, თითქმის ყველა სოფელში.

ინფრასტრუქტურულ პრობლემებში მოიაზრებენ ასევე ახალგაზრდული და სათემო სივრცეების არარსებობას მუნიციპალიტეტში. დეფიციტურია სპორტული მოედნები და საბავშვო ატრაქციები. წუხილით აღნიშნავენ, რომ ხშირ შემთხვევაში ბავშვების წაყვანა სხვა ქალაქში უწევთ, რომ სხვადასხვა საბავშვო ატრაქციით გაართონ და უბრალოდ ბავშვებს ანახონ, რომ არსებობს. ციტატა: ***„აქ პარკებში და სკვერებში თითო სასრიალო დგას, ბავშვი რიგში უნდა იდგეს“ - გვეუბნება 30 წლის ქალი ყვარლიდან.***

ერთ-ერთი რესპონდენტი გვეუბნება, რომ წლებია ელოდებიან როდის გაიხსნება საცურაო აუზი მუნიციპალტეტში, აუზის საჭირეობა სამედიცინო თვალსაზრისით დგას მუნიციპალიტეტში, უამრავი ადამიანია, ვისაც აუზით სარგებლობა ფიზიკური რეაბილიტაციისთვის სჭირდება და ამას ვერ ახერხებს, იმის საშულება კი არ აქვთ, რომ სხვა ქალაქებში იარონ.

**საზოგადოებრივი ტრანსპორტი**

ყვარლის მუნიციპალიტეტში არ მუშაობს საზოგადოებრივი ტრანსპორტი. ტრანსპორტი არ მოძრაობს არც ქალაქში, ტრანსპორტი არ დადის ცენტრიდან სოფლებში. ეს ართულებს ისედაც მწირი სერვისების მიღებას, რომლებიც მუნიციპალიტეტშია. ადამიანებს უჭირთ ერთადერთ ჰოსპიტალში მისვლაც კი. განსაკუთრებით მოხუცებს. პატარა სოფლები უმეტესად დიდ სოფელთან საერთო თემშია გაერთიანებული და ამბულატორიაც მათი სოფლიდან მოშორებითაა, ტრანსპორტის არ არსებობის გამო გადაადგილება ამ შემთხევაშიც ძალიან ჭირს. ეს საკითხი ძალიან სერიოზული გამოწვევაა მუნიციპალიტეტისთვის და ფოკუს ჯგუფის მონაწილეებმაც ერთსულოვნად გამოკვეთეს. ფოკუს ჯგუფის მონაწილემ, რომელიც ყვარლის მუნიციპალიტეტის მერიაში მუშაობს, აღნიშნა, რომ 2023 წლის ბიუჯეტში ჩადებულია საზოგადოებრივი ტრანსპორტის საკითხი და ფიქრობს, რომ ეს პრობლემა აღმოიფხვრება, თუმცა ჯერჯერობით პრობლემა აქტუალურია.

**სასმელი წყალი და 24 საათიანი წყალმომარაგება**

კვლევის მონაწილეების თქმით, ყვარლის მუნიციპალიტეტში ამ დრომდე პრობლემურია 24 საათიანი წყალმომარაგება. მწვავედ დგას ინდივიდუალური გამრიცხველიანების პრობლემაც. რესპონდენტების შეფასებით, სოფლებში მდგომარეობა კიდევ უფრო მძიმეა, რადგან წყლები მოდის ჭებიდან, რომელთა გაწმენდა და დაქლორვა არ ხდება. რესპონდენტმა სოფელ ზინობიანიდან

აღნიშნა, რომ ერთ-ერთი ჭა, საიდანაც მისი უბანი წყალს იღებს დაზიანებულია, შესაბამისად ავზში დაბინძურებული წყალი ჩაედინება. მათ გააკეთეს წყლის ანალიზი და პასუხი მოუვიდათ, რომ წყალი ტექნიკურია და მისი სასმელად გამოყენება ჯანმრთელობისათვის ***საზიანოა. ,,ვისაც საშუალება აქვს, ბავშვებისთვის მაინც ყიდულობს წყალს, თუარადა ამ დაბინძურებული ჭიდან ამოსულ წყალს ვსვამთ“. ამბობს 56 წლის ქალი ყვარლიდან.***

**პროფესიული განათლება, დასაქმება მიგრაცია**

ყვარლის მუნიციპალიტეტში, ისევე როგორც სხვა მუნიციპალიტეტებში, სადაც ფოკუს ჯგუფის კვლევები ჩატარდა (ახმეტა და თელავი) ეს პრობლემები საკმაოდ მწვავედ დგას. ფოკუს ჯგუფის მონაწილეები აღნიშნავენ, რომ ახალგაზრდების მიგრაცია ძალიან შესამჩნევია. ეს აისახა სამუშაო ძალის შემცირებაზეც. ფოკუს ჯგუფის მონაწილეები ამბობენ, რომ აუცილებელია ადგილზე შეიქმნას ძლიერი პროფესიული სასწავლებელი მატერიალურ-ტექნიკური ბაზით, რომელიც შეძლებს პროფესიული კადრი გადაამზადოს და ადგილობრიბ ბიზნესს მზა კადრი შესთავაზოს. ეს ერთის მხრივ მოაგვარებს დასაქმების პრობლემას და მეორეს მხრივ ბიზნესს გაუჩენს პასუხისმგებლობას, რომ ღირსეული ანაზღაურება შესთავაზოს და კადრი ადგილზე დააკავოს. მონაწილეების აზრით, ეს ასევე შვება იქნებოდა მოწყვლადი და სოციალურად შეჭირვებული ოჯახებისთვის, რომლებსაც არ აქვთ შესაძლებლობა დედაქალაქში ცხოვრების და სწავლის ხარჯი დაფარონ.

**სამედიცინო სერვისები**

ყვარლის მუნიციპალიტეტში სამედიცინო სერვისების პრობლემა უმწვავესია. მუნიციპალიტეტში არის მხოლოდ ევექსის ჰოსპიტალი, რომელსაც არ აქვს გადაუდებელი რეანიმაცია, არ აქვს სამშობიარო და ვერ უწევს დამხარებას კრიტიკულად მძიმე პაციენტებს. მონაწილეების თქმით ყვარელში დაფიქსირდა რამდენიმე შემთხევა, როდესაც პაციენტები, მხოლოდ იმის გამო დაეღუპათ, რომ ადგილზე არ ჰქონდათ დეფიბრილატორები, რომ გული პაციენტისთვის ხელოვნურად აემუშავებიათ. ასევე, ჰოსპიტალში შესაბამისი კვალიფიკაციის კადრების არ არსებობის პრობლემაც დგას. ციტატა: ***„ექიმები აღარ არიან, ვინ უნდა იმუშაოს, ლაბორატორიაშიც ერთი მოხუცი ქალი მუშაობს მხოლოდ“. ამბობს 56 წლის ქალი.***

მიუხედავად იმისა, რომ სამედიცინო სერვისი ადგილობრივი თვითმმართველობის კომპეტენცია არ არის და ის ცენტრალური ხელისუფლების კომპეტენციაა, ფოკუს ჯგუფის მონაწილეები თვლიან, რომ ადგილობრივმა თვითმმართველობამ ამ სერვისის არსებობის ადვოკატირება ცენტრალური ხელისუფლების დონეზე მკაცრად უნდა მოახდინოს. ციტატა: ***„შეიძლება რომ მეტი აკეთონ, ჯანდაცვას მიაქციონ ყურადღება ჩამოშლილია ყვარელში ჯანდაცვის სისტემა, არაფერი აღარ არის“. ამბობს 56 წლის ქალი.***

**მოსახლეობის ჩართულობის დაბალი დონე**

ფოკუს ჯგუფის მონაწილეები ამბობენ, რომ მოსახლეობა არ არის დაინტერესებული ადგილობრივი გადაწყვეტილებების მიღების პროცესით. მეტიც, ხშირ შემთხვევაში საერთო პროტესტის გარშემოც კი ჭირს გაერთიანება. მათი აზრით, ერთ-ერთი მიზეზი ისიც არის, რომ ყვარლის მუნიციპალიტეტში არ მუშაობს არასამთავრობო სექტორი, რომელიც მოსახლეობაში ცნობიერებას აამაღლებს პოლიტიკურ და სოციალურ თემატიკაზე, რომლებიც საკითხების ადვოკატირებით იქნებიან დაკავებულნი და სხვადასხვა აქტივობებს მოაწყობენ მუნიციპალიტეტში. მეორეს მხრივ, ადამიანებიც ნიჰილისტურად არიან განწყობილები და იმდენად ჩართულები არიან ყოველდღიურ პრობლემებში, განსაკუთრებით სოფლად იმდენად დაკავებულები არიან ფიზიკური შრომით, რომ ამაზე საფიქრალად დრო აღარ რჩებათ.

**მაჟორიტარი**

მონაწილეებს ვთხოვეთ, შეეფასებინათ მუნიციალიტეტის მაჟორიტარი დეპუტატი, რომელიც საქართველოს პარლამენტში წესით მათ ინტერესს უნდა წარმოადგენდეს და ყვარლის მუნიციპალიტეტის მოსახლეობის გასაჭირს მაღალი ტრიბუნიდან უნდა აჟღერებდეს. ვკითხეთ თუ ჰქონიათ ოდესმე მასთან, მის ბიუროსთან კომუნიკაცია, თუ იციან რას საქმიანობს, რა ფუნქცია და მოვალეობები აქვს.

ფოკუს ჯგუფის მოანწილეების უმრავლესობამ იცოდა, ვინ იყო მათი მაჟორიტარი, თუმცა ბიუროს საქმიანობის შეფასება გაუჭირდათ. მათ არ იცოდნენ, რას აკეთებს ბიურო და ზოგადად რა საჭიროა მისი არსებობა. ერთ მონაწილეს ჰქონდა გამოცდილება ბიუროსთან კომუნიკაციის. მან აღნიშნა, რომ ბიურო ძირითადად მოქალაქეთა მიღებით არის დაკავებული და ასევე, სხვადასხვა სოციალური საკითხების მედიაციით ადგილობრივ ხელისუფლებასთან.

**მერიისა და საკრებულოს საქმიანობის შეფასება**

მონაწილეებს ვთხოვეთ, შეეფასებინათ ყვარლის მუნიციპალიტეტის მერიისა და საკრეულოს მიერ გაწეული მუშაობა. რესპონდენტები ამბობენ, რომ არსებობს დადებითი გამოცდილება. თუმცა შეიძლება რომ ადგილობრივი თვითმმართველობა უკეთესად მუშაობდეს. მათ აქვთ შთაბეჭდილება, რომ მერიის სამსახურებს თავად არ აქვთ განვითარების სურვილი, ადგილობრივ თვითმმართველობას უნდა სურდეს განვითარება, უნდა ჩართოს მოქალაქეები. 5 ბალიანი სკალა რომ ჰქონდეთ საკრებულოს და მერიას 3 ქულით შეაფასებდნენ. მერიაში არის სამსახურები, რომლებიც უფრო უკეთ ასრულებენ მოვალეობას, არის სამსახურები, რომლებიც ძალიან სუსტად მუშაობენ. ეს იერარაქიული ორგანიზაციაა და ხელმძღვანელზე ბევრი რამაა დამოკიდებული. პრობლემატურია საკადრო პოლიტიკა. მუნიციპალიტეტი სრულად ცენტრზეა დამოკიდებული. დეცენტრალიზაციის შემთხვევაშიც კი კადრების პრობლემა დადგება. ***ციტატა: „ზემოთ იყურება ყველა მაინც“. გვეუბნება 43 წლის ქალი.***

**საკრებულოს სხდომაზე დასწრება**

მონაწილეებს ვკითხეთ, დადიან თუ არა მუნიციპალიტეტის საკრებულოს სხდომაზე. საკრებულოს სხდომა სავალდებულო წესით თვეში ერთხელ იმართება, სხდომა საჯაროა, ნებისმიერ მსურველს აქვს უფლება დაესწროს, საკუთარი აზრი გამოთქვას, ინიციატივის ადვოკატირება მოახდინოს და ა.შ. საკრებულოს აპარატს კანონი ავალდებულებს, რომ 7 დღით ადრე გაასაჯაროოს სხდომის თარიღი.

ფოკუს ჯგუფის მონაწილეები არ ესწრებიან საკრებულოს სხდომას, მიზეზი არის ის, რომ არ არიან ინფორმირებულები, არ იციან როდის იმართება სხდომა. თუმცა, აღნიშნავენ, რომ სამწუხაროა, რომ არ ესწრებიან. ჯგუფიდან, მხოლოდ ერთი რესპონდენტი ესწრება და ისიც იმის გამო, რომ სამსახურებრივად უწევს მისვლა, რადგან მერიის ერთ-ერთი სამსახურის ხელმძღვანელია. საკრებულო ფოსტ ფაქტუმ აქვეყნებს ინფორმაციას უკვე გამართული სხდომის შესახებ. რესპონდენტები ცნობიერების პრობლემასაც აღნიშნავენ, ადამიანებმა არ იციან, რომ საჯაროა და შეუძლიათ დაესწრონ. კვლევის მონაწილეები ამბობენ, რომ სამოქალაქო სექტორი პასიურია ყვარელში და არ მუშაობას ამ თემატიკაზე, ნდობა არ არსებობს. მოსახლეობამ არ იცის, რომ მის ბიუჯეტს განიხილავს საკრებულო. ციტატები:

***,,გვიჭირის ინიციატივის აღება“***

***,,ზედმეტი კონტროლი არავის უყვარს“, ,,არ გვიფიქრია, რომ დავსწრებოდით“, ,,ასე მგონია ჩემს სიტყვას აზრი არ აქვს“. ,,რა აზრი აქვს, რომ ვილაპარაკო“.***

***,,იქ რომ წავალ მარტო ვარ, ჩემ გარდა არავინ იქნება“***

**ყვარლის მუნიციპალიტეტისთვის საჭირო სერვისები**

ჩვენ ფოკუს ჯგუფის მონაწილეებს ვკითხეთ დაესახლებინათ ის საჭირო და აუცილებელი სერვისები, რომელთა დანერგვასაც ისურვებდნენ ყვარლის მუნიციპალიტეტში. ვთხოვეთ ესაუბრათ, ისეთ სერვისებზე რომლებიც არ უკავშირდება ინფრასტრუქტურას და სამშენებლო სამუშაოებს, რადგან ამ ტიპის

საჭიროება ყოველთვის ხილულია და ჩანს. თუმცა, მონაწილეებმა ინფრასტრუქტურული საკითხები მაინც განიხილეს.

1. ბავშვთა მიმართულებით არსებული სერვისების დანერგვა, ადრეული განათლება, ასევე საბავშვო ბაღებში სსმ ბავშვებისათვის ასისტენტის სერვისის დანერგვა.

2. 18 პლიუს სერვისების არსებობა, მაგალითად დღის ცენტრი შშმ ადამიანებისთვის. რადგან სრულწლოვანების მიღწევის შემდეგ, შშმ საჭიროების მქონე პირები ყველანაირი საჭირო სერვისი გარეშე რჩებიან;

3. სოფლის ამბულატორიების კეთილმოწყობა და ამბულატორიების მოწყობა პატარა სასოფლო თემებში;

4. ახალგარზდული სივრცეების შექმნა, როგორც ქალაქში ასევე, სასოფლო თემებში, რათა ახალგაზრდებს ხელი მიუწვდებოდეთ არაფორმალურ განათლებაზე და სკოლის მიღმაც შეძლონ თავისუფალი დროის ნაყოფიერად გატარება;

5. კინოთეატრის მოწყობა ყვარელში. იქიდან გამომდინარე, რომ ახალგაზრდებში განსაკუთრებით მზარდია მიგრაცია, მათი მუნიციპალიტეტში დარჩენა გარდა სამუშაო ადგილების გაჩენისა სხვადასხვა გასართობი სერვისის შეთავაზებით უნდა მოხდეს. წლებია ყვარელში საუბრობენ კინოს აღდგენაზე და ამ სერვისით სარგებლობაზე.

6. რეკრეაციული სივრცეების მოწყობა და დატვირთვა თანამედროვე საბავშვო გასართობი ატრაქციებით.

7. საზოგადოებრივი ტრასნპორტის სერვისის დანერგვა, რომელიც მუნიციპალურ ცენტრსა და მუნიციპალიტეტის სოფლებს ერთმანეთთან მჭიდროდ დააკავშირებს და მიმოსვლას გაადვილებს.

**არჩევნები**

იქიდან გამომდინარე, რომ აღნიშნული კვლევის პრეზენტაცია პირველ რიგში პოლიტიკური სუბიექტების წინაშე უნდა გაიმართოს, რასაკვირველია მნიშვნელოვანია კითხვა, მიაჩნიათ თუ არა ადამიანებს 2024 წლის არჩევნები მნიშვნელოვან არჩევნებად, დადებითი და უარყოფითი პასუხის შემთხვევაში ვთხოვეთ დაეკონკრეტებინათ მიზეზები და რასაკვირველია ვკითხეთ მიიღებენ თუ არა მონაწილეობას არჩევნებში.

ყველა რესპონდენტი ამბობს, რომ მიდის არჩევნებზე, თვლიან რომ მნიშვნელოვანი არჩევნებია, რადგან სრულად პროპორციულია და საინტერესო იქნება შედეგები, თუმცა უჭირთ პროგნოზირება. იმედოვნებენ, რომ არჩევნები დემოკრატიულად ჩატარდება. რესპონდენტთა უმრავსელობას ცვლილებების მოლოდინი აქვს.

ციტატა:  
***,,არჩევანის უფლებაზე უარი არ უნდა ვთქვათ“***  
***,,მნიშვნელოვანია ჩვენი აზრი დავაფიქსიროთ“***  
***,,ბევრს არაფერს ველოდებით”***  
***,,ერთ ადგილას ვბრუნავთ“***

**დასკვნა და რეკომენდაციები**

ყვარლის მოსახლეობას საკმაოდ მძაფრად აწუხებს სამედიცინო სერვისების არ არსებობა მუნიციპალიტეტში. ეს შეეხება როგორც სასოფლო ამბულატორიებს, რომლებიც ან მსხვილ სასოფლო თემებშია და საზოგადოებრივი ტრანსპორტის არ არსებობის გამო გადაადგილება ჭირს, ან უბრალოდ არ არსებობს. ასევე, ფოკუს ჯგუფის მონაწილეების თქმით, ყვარელში მოქმედი ერთადერთი ჰოსპიტალი ვერ უმკლავდება მოსახლეობის საჭიროებებს, არ არის გადაუდებელი რეანიმაციული მომსახურება, სამშობიარო და ა.შ. მიუხედავად იმისა, რომ ადგილობრივი თვითმმართველობის კომპეტენცია არ არის სამედიცინო სერვისებით უზურნველყოფა, საჭიროა, მუნიციალიტეტმა უფრო მეტი ადვოკატირება მოახდინოს ჯანდაცვის სამინისტროსთან და ბიზნესთან, რომ სამედიცინო სერვისი გახდეს სრულყოფილი.

საზოგადოებრივი ტრანსპორტი ყვარლის მუნიციპალიტეტში საკმაოდ სერიოზული გამოწვევაა. აუცილებელია ტრანსპორტის სერვისის დანერგვა როგორც შიდა, სასოფლო გადაადგილების კუთხით, აგრეთვე სოფლებიდან მუნიციპალურ ცენტრში გადაადგილებისათვის.

სასმელი წყალი აქტუალური საკითხია მოსახლეობისთვის, საჭიროა, რომ მოხდეს სასოფლო თემებში არსებული ჭაბურღულების მოდერნიზება, ან თუ ძალიან ამორტიზებულია მათი გამოცვლა, აუცილებელია, რომ წყალი რომელიც მოსახლეობას მიეწოდება იფილტრებოდეს და სტანდარტით დადგენილი წესით იქლორებოდეს, რათა მოსახლეობას არ შეექმნას ჯანმრთელობის პრობლემები.

კრიტიკულად მნიშვნელოვანია საგზაო ინფრასტრუქტურის მოწესრიგება, როგორც მუნიციპალურ ცენტრში, ასევე სოფლებში, განსაკუთრებით ის სოფლები, რომელებიც მოსახლეობის სიმცირით გამოირჩევა სავალალო მდგომარეობაშია.

ყვარელის მუნიციპალიტეტში ძალიან აქტუალურია ახალგაზრდული სივრცეების მოწყობა და არაფორმალური განათლების მიღება. ასევე, საჭიროა, რომ ადგილზე არსებობდეს გამართული პროფესიული სასწავლებელი, რომელიც ადგილობრივი ბიზნესისთვის და არა მხოლოდ, გადაამზადებს კადრებს, რომლებიც რელევანტურები იქნებიან ამჟამინდელი შრომის ბაზრისათვის.